Teologiese Student 2de jaar
Die missie en visie van die Afrikaanse Protestantse Akademie se studenteraad is om ’n goeie Christelike gees en student-betrokkenheid by die Akademie te bevorder. Die SR is ván die studente vír die student en daarom streef ons daarna om ’n kultuur van eenheid, liefde, en omgee te skep. Die Akademie is nie net ’n plek waar studente kan studeer nie, maar ook ’n tuiste waar hulle kan bou aan hul toekoms en karakter. ’n Jongmens se studentejare is sekerlik van dié belangrikste vormingsjare van hul lewe en dikwels word ’n lewensmaat ook in hierdie tydperk gevind. Daarom is die kultuur en omgewing van die studentelewe vir die Akademie en die SR van uiterste belang.
By die Akademie het ons die unieke geleentheid om elkeen persoonlik te ken en is dit vir ons ’n groot voorreg om ook raad te gee aan studente wat vrae het. Wees dus altyd bereid om enige SR-lid te nader met akademiese en/of persoonlike kwessies. Al die studente-reëlings en -funksies word op ‘n amptelike APA kalender gesit en maandeliks aan al die studente gestuur, sodat studente deurentyd op hoogte kan wees van wat by die Akademie gebeur. Gaan kyk ook gerus wat op die Akademie se nuwe toepassing gesê word, asook op die Akademie se WhatsApp-groep. Soms word daar ook verdere reëlings op hierdie platform getref.
Mag 2019 vir elke student, personeellid, en ouer ’n wonderlike ervaring wees! By die Afrikaanse Protestantse Akademie is ons nie net ’n akademiese instelling nie, ons is ’n familie! Ons nooi alle huidige studente, asook voornemende studente vir 2020 uit om saam met ons in hierdie ervaring te deel!